Suomen Lukiolaisten Liitto on valinnut uuden puheenjohtajiston ensi vuodelle.

Feministiseksi järjestöksi julistautunut Suomen Lukiolaisten liitto valitsi viikonlopun liittokokouksessaan uuteen puheenjohtajistoon kolme miestä. Kuvituskuva. JUHA VELI JOKINEN

Suomen Lukiolaisten Liitto (SLL) valitsi viikonloppuna pitämässään liittokokouksessa ensi vuodelle uuden puheenjohtajiston. SLL julistautui feministiseksi järjestöksi, mutta uuteen puheenjohtajistoon valittiin kolme miestä.

Vielä tämän vuoden loppuun asti SLL:n puheenjohtajana toimivan Pietu Heiskasen mukaan lukiolaiset haluavat olla rakentamassa yhdenvertaisempaa yhteiskuntaa.

- Feminismi löytyy liiton periaateohjelmasta. Meillä on uusi johto, joka edistää lukiolaisten arvoja myös jatkossa, liiton nykyinen puheenjohtaja Pietu Heiskanen kertoo Iltalehdelle.

SLL:n uuden puheenjohtajiston äänestykseen osallistui noin 300 lukiolaista.

Liitto on jakanut asiasta Twitterissä tiedotteen, jossa kommentoidaan miesten valintaa johtoon.

- Tänään käydyssä puheenjohtajistovaaleissa oli ehdolla myös erittäin päteviä naisia, mutta heitä ei tänä vuonna valittu puheenjohtajistoon, vaan kaikki valitut olivat miehiä. Se, että vaaleissä kävi näin, on erinomainen muistutus siitä, miksi eilen tehty linjaus on niin tarpeellinen, tiedotteessa todetaan.

- Ensi vuonna meidän on erittäin tärkeää pureutua niihin syihin, miksi tänään kävi niin kuin kävi. Järjestö ei voi uskottavasti nimetä arvokseen feminismiä, jos samalla ei olla valmiita kääntämään katsetta myös sisäänpäin ja tarkastelemaan kriittisesti omia toimintatapoja, tiedotteessa todetaan myös.

Heiskasen mukaan feminismi on yksi liiton periaatteista.

- Muita ovat muun muassa sivistys, osallisuus ja kestävä kehitys.

Nykyisen puheenjohtajan mukaan SLL on sitoutunut edistämään toiminnassaan yhdenvertaisuutta.

- Olemme tehneen feminismin eteen paljon töitä, ja työ jatkuu. Asiat eivät ole vielä valmiita. Feminismin edistäminen liitossa ja muualla yhteiskunnassa vaatii sinnikästä työtä ja pitkähermoista toimintaa, Pietu Heiskanen luonnehtii.

Suomen Lukiolaisten liiton vuoden 2018 puheenjohtajaksi valittiin Alvar Euro Turusta ja varapuheenjohtajiksi Jesse Saapunki Kuopiosta ja Mikael Lehtonen Tampereelta.

SLL valitsee puheenjohtajiston vuosittain.

Suomen ylioppilaskuntien liitto on myös julistautunut feministiseksi järjestöksi. SYL:n puheenjohtajana toimii Riina Lumme ja varapuheenjohtajana Tarik Ahsanullah.